Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 446/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Nijolės Šakočienės šakotis«

EU-nr.: PGI-LT-02401 — 20. november 2017

BOB ( ) BGB (X)

1. Betegnelse [på BGB]

»Nijolės Šakočienės šakotis«

2. Medlemsstat eller tredjeland

Litauen

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Nijolės Šakočienės šakotis« er et bagværk til festlige lejligheder af form som en høj, hul, afstumpet kegle med pigge af varierende størrelse, fremstillet i specialovn ved påfyldning af tynd dej på en langsomt roterende spindel over åben ild med en speciel træske. Hele fremstillingsprocessen foregår hjemme efter en traditionel metode.

Fysisk-kemiske egenskaber:

Vandindhold: 6,4-7,5 %

Fedtindhold: 35,5-38,5 %

Totalt sukkerindhold: 25,5-27,5 %

Organoleptiske egenskaber:

Udseende: »Nijolės Šakočienės šakotis« er kegleformet og dækket på ydersiden af ujævnt fordelte pigge af varierende form og størrelse, så ikke to produkter er ens af udseende. Indvendigt er der hul hele vejen igennem. Den indvendige overflade har mærker efter garn og bagepapir. Produktets højde varierer fra 30 til 60 cm. Det indvendige huls diameter kan være op til 20 cm i bunden og 10-20 cm i toppen. Den udvendige diameter afhænger af produktets højde, den mængde dej, der påføres, og længden af de pigge, der har dannet sig. Bunden kan være op til 40 cm i diameter og toppen op til 20 cm i diameter.

Vægt: afhængigt af bagværkets højde og mængden af dej fra 1,0 til 6,5 kg. Ved særlige lejligheder serveres šakotis i sin fulde højde. Ellers skæres produktet ud i ringe med en højde på 5-30 cm og en vægt på 0,7-3,5 kg eller i mindre stykker.

Farve: gulbrun til brun alt efter temperaturen og bagningens varighed. Den udvendige overflade er blank og kan være blegere end den indvendige, mens piggene varierer i farven. Når produktet skæres op, ses en svampet, lagdelt indre struktur med adskilte, uensartede lag i forskellige farvenuancer aftegnet i uregelmæssige ringe.

Aroma: typisk bagværk med en markant aroma af smør og æg og et strejf af røg.

Smag: typisk bagværk, moderat sød og smøragtig med en smag af æg.

Eftersmag: en let, fed eftersmag i munden, når man har sunket.

Konsistens: moderat tæt, ret smuldrende, men ved opskæring går produktet ikke i stykker eller af i flager, og det er hverken sprødt eller knasende. Nemt og behageligt at tygge. Efter tygning er der fine partikler tilbage.

3.3. Foder (kun for produkter af animalsk oprindelse) og råvarer (kun for forarbejdede produkter)

— smør med et fedtindhold på 82-87 %

— fløde eller syrnet fløde med et fedtindhold på 30-40 %

— hønseæg

— sukker

— traditionelt, stenformalet (møllesten) hvedemel.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen skal finde sted i det afgrænsede geografiske område:

— forberedelse af ingredienser

— tilberedning af dej

— forberedelse af redskaber

— formning og bagning af produktet

— afkøling af produktet.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgræsning

De administrative grænser for landsbyen Skaistgiriai (distriktet Kėdainiai).

5. Tilknytning til det geografiske område

Produktet »Nijolės Šakočienės šakotis« forbindes med det geografiske område i kraft af sit omdømme, som i sig selv bestemmes af erfaringen hos de håndværksbagere, der bager dette produkt.

Følgende menneskelige faktorer giver produktet dets særlige egenskaber:

De enestående egenskaber ved »Nijolės Šakočienės šakotis« er blevet finjusteret til perfektion gennem produktets lange historie. Selv om der ikke findes skriftlige kilder om eller vejledning i fremstillingen af dette produkt, som er tæt knyttet til det område, der er angivet i punkt 4, er detaljerne om, hvordan det fremstilles, og det praktiske håndelag, der skal til for at gøre det, nedarvet fra generation til generation.

Den unikke karakter af dette bagværk, der fremstilles i det geografiske område, og dets særlige egenskaber er resultatet af opbygget viden og erfaring hos generationer af bagere. Alt dette udmønter sig i et bagværk af fremragende kvalitet og smag. Følgende faktorer, der viser, hvordan det menneskelige element påvirker produktets smag og udseende, er de vigtigste:

1. Tilberedningen af dejen, som er en af de centrale faktorer, der garanterer ensartet kvalitet. Til tilberedningen af den dej, der bruges i fremstillingen af »Nijolės Šakočienės šakotis«, benyttes en enestående metode, som man har vogtet strengt over i mere end hundrede år.

2. Den unikke måde at fremstille »Nijolės Šakočienės šakotis« på — hvor bageren på grundlag af sin viden og erfaring vurderer, hvor længe melet skal skoldes og dejen hvile. Meningen med skoldningen af melet er at få stivelseskornene til delvist at briste for at lette nedbrydningen af stivelsen til dekstrin i melet, mens dejen hviler. Disse modificeringer af melet gør, at der hurtigere dannes en blank skorpe med en intens farve under bagningen, øger porøsiteten af den indvendige struktur, fremmer dannelsen af mere aromatiske forbindelser og bremser nedbrydningen af stivelsen under opbevaring og dermed det tempo, hvori bagværket bliver gammelt, så det holder sig frisk længere uden tilsætning af kemiske tilsætningsstoffer.

3. Den traditionelle stenformaling af melet (møllesten) med langsomt roterende og nøje indstillede aksler, som påvirker produktets konsistens og gør det behageligt og let at tygge. Efter tygning er der fine partikler tilbage.

4. Rotationsbagningen af produktet i en traditionel specialovn over åben ild, når aftrækket i skorstenen er korrekt tilpasset. Dette er et højt kvalificeret håndværk, der kræver erfaring, idet de omgivende forhold og det atmosfæriske tryk har stor indflydelse på aftrækket. Ovnen fyres op med tørt birkebrænde, som skal være afbarket, idet barken indeholder harpikser, og hvis produktet røges, vil det påvirke dets organoleptiske, fysiske og kemiske egenskaber. Dejen hældes med håndkraft ved hjælp af en særlig træske med kærv over en varm, konstant roterende spindel. Når dejen på den varme spindel kommer i kontakt med varmen, stivner den straks og danner skorpe. Dejen hældes på i tynde lag. Da dejen påfyldes på alle sider, bygges der mange forskellige pigge op rundt omkring på produktet, og eftersom dejen bages lagvis, opstår der et smukt farvemønster. Det er afgørende hele tiden at regulere ilden, så den har den rette temperatur under de forskellige faser af bagningen. Et andet vigtigt forhold er at have føling med spindlens rotationshastighed og justere denne for at sikre, at bagværkets dekorative pigge vokser, efterhånden som dejen påføres. Producenternes mangeårige erfaring og bagernes færdigheder og håndelag bidrager til at sikre ikke blot produktets specifikke smag, men også dets usædvanligt smukke form, placeringen af piggene, helhedsindtrykket og farven. Dette gør, at hver eneste »Nijolės Šakočienės šakotis« har sit helt eget udseende. Andre producenter bager deres produkter i moderne elektriske ovne, bruger erstatningsingredienser og smags- og aromaforstærkere og farvestoffer. Ved den traditionelle fremstilling af »Nijolės Šakočienės šakotis« anvendes ingen erstatninger, smags- eller aromaforstærkere eller farvestoffer.

Hele produktionsprocessen foregår udelukkende med traditionelle og naturlige råvarer, fordi disse er afgørende for produktets organoleptiske, fysiske og kemiske egenskaber.

Produktets omdømme bestemt af det geografiske område

I Litauen begyndte klostrenes bagere som de første at bage disse »grantræskager« i slutningen af det 19. århundrede. Selv om klostrene holdt opskriften hemmelig, bredte denne kulinariske opfindelse sig i begyndelsen af det 20. århundrede til godser og præstegårde, og siden begyndte erfarne husmødre også at bage dem. Denne festlige delikatesse og fremstillingen heraf var forbeholdt helt særlige lejligheder.

Tipoldemoderen til de bagere, der bager »Nijolės Šakočienės šakotis«, fik opskriften af husholdersken på sognets præstegård. Gennem årene er produktet blevet finpudset til fuldstændig perfektion med tilføjelse af visse særlige kendetegn undervejs, og »Nijolės Šakočienės šakotis« er den dag i dag omgærdet af ældgamle husholdningstraditioner og har siden slutningen af det 20. århundrede været upåvirket af den hastige udbredelse af industrielt producerede »grantræskager«.

Det afgrænsede geografiske område rummer faglig og håndværksmæssig erfaring med hjemmefremstilling af »Nijolės Šakočienės šakotis«, som til stadighed nedarves fra generation til generation. Indtil 1997 blev »Nijolės Šakočienės šakotis« kun fremstillet og solgt efter ordre. Ved udgangen af det 20. århundrede var betingelserne for produktion til detailhandelen til stede, og markedsføringen af »Nijolės Šakočienės šakotis« blev påbegyndt i 1997. Dette kan dokumenteres af bevarede eksemplarer af de tidligste etiketter og den særlige inskription på pakningen.

»Nijolės Šakočienės šakotis« er et festprodukt, som er værdsat af forbrugere langt uden for grænserne af det område, der er defineret i punkt 4.

»Nijolės Šakočienės šakotis« er blevet fremstillet i det afgrænsede geografiske område i hundrede år af efterkommerne af de oprindelige bagere og efter samme traditionelle metode. Dette sikrer, at de specifikke egenskaber ved dette enestående produkt forbliver uændrede, og at forbrugerne tillid opretholdes. Denne tillid blev belønnet i 2008, da VŠĮ Kulinarijos paveldo fondas (den statslige fond for den kulinariske arv) tildelte »Nijolės Šakočienės šakotis« et certifikat for kulinarisk arv som bevis for, at produktet er fremstillet af traditionelle ingredienser efter en autentisk opskrift og ved hjælp af traditionelle teknikker. Det nationalarvscertifikat, som Litauens landbrugsministerium siden 2009 har tildelt produkter, viser, at »Nijolės Šakočienės šakotis« er et ældgammelt traditionelt produkt, som er autentisk med hensyn til sine egenskaber, sammensætning og fremstillingsmetode. Producenterne af statsarvsproduktet »Nijolės Šakočienės šakotis«, som er nationale mesterhåndværksbagere, fremstiller og indsender produktet til certificering.

Forbrugerne sætter særlig stor pris på »Nijolės Šakočienės šakotis« fra landsbyen Skaistgiriai og har de højeste forventninger til kvaliteten af dette produkt, som de tillægger specifikke kendetegn. Forbrugerundersøgelser gennemført mellem 2010 og 2016 viser, at over 90 % af forbrugerne kendte kagerne »Nijolės Šakočienės šakotis« fra landsbyen Skaistgiriai, efterspurgte dem i butikkerne, værdsatte deres autenticitet og høje kvalitet og yndede at købe dem med som gaver eller souvenirer på udlandsrejser (forbrugerundersøgelser gennemført i 2010, 2012, 2014 og 2016 af den statslige fond for den kulinariske arv).

Idet »Nijolės Šakočienės šakotis« fremstilles efter ældgamle metoder, er produktet blevet anerkendt som et produkt, der fremmer Litauens kulturarv. Produktets omdømme og genkendelighed er frugten af en oplysningsindsats på forskellige fronter.

Besøgende såvel som kendere af traditionelle fødevarer rejser til landsbyen Skaistgiriai for at smage »Nijolės Šakočienės šakotis«, se, hvordan denne delikatesse fremstilles, hvilke redskaber og ingredienser der bruges, og hvordan piggene på šakotis dannes, følge, hvordan bagetraditionerne, det gamle udstyr og skikkene holdes i hævd, og selv prøve at lave dette komplicerede bagværk. Der kommer besøgende ikke blot fra Litauen, men også fra Det Forenede Kongerige, Irland, Norge, Sverige, USA, Tyskland, Italien, Israel, Kroatien, Polen, Nederlandene, Japan, Kina, Tyrkiet, Rumænien, Rusland m.fl. Udenlandske rejsende tager »Nijolės Šakočienės šakotis« med hjem som souvenir. Det er en god souvenir, da det ikke kun er et lækkert og smukt produkt, men også bagværk, der holder sig frisk længe.

»Nijolės Šakočienės šakotis« har været med på udstillinger og messer i udlandet, f.eks. i Det Forenede Kongerige, Irland, Tyskland og Rusland. Forskellige uddannelsesprogrammer og demonstrationer er populære og tiltrækker besøgende i stort tal og mediernes bevågenhed ved forskellige arrangementer i Polen (julemarkederne i Warszawa 2009-2016, handelsmesserne i Lublin Jogaila 2010-2016, festivalerne i Gdansk »Vilnius i Gdansk« 2009-2016, Szczecin-festivalerne 2010 og 2011, Białystok-midsommerfestivalerne 2012-2014, 2011 Wrocław-madfestival m.fl.).

I Litauen optræder producenterne af »Nijolės Šakočienės šakotis« jævnligt og belønnes også med priser på den internationale udstilling Agrobalt, andre handelsmesser og håndværksdage, ved arrangementer på nationale helligdage, byfestivaler og forskellige andre markeder.

Præsentationer af »Nijolės Šakočienės šakotis« både i Litauen og i udlandet og demonstrationer af, hvordan man fremstiller dette populære produkt, tiltrækker ikke kun besøgende med en sød tand, men også andre deltagere i festivaler eller arrangementer, som derved får chancen for at afprøve egne evner, af og til mens medierne kigger med.

Som et produkt, der er typisk for sin egn, får »Nijolės Šakočienės šakotis« turisternes opmærksomhed takket være annoncer, reklamer, infomercials og kogebogsudgivelser.

»Nijolės Šakočienės šakotis« markedsføres over for officielle udenlandske gæster som en del af Litauens kulinariske arv.

»Nijolės Šakočienės šakotis« kan dokumentere sit gode navn, berømmelsen, omdømmet og populariteten ved følgende priser: I 2009 »Bedste traditionelle šakotis 2009«-diplom tildelt af den statslige fond for den kulinariske arv, i 2009 et bevis for anerkendelse tildelt på Kaziukas-messen (St Casimir) i Dublin, Irland, af Litauens agentur for landbrugs- og fødevaremarkedsregulering for at fremme den nationale kulinariske arv og beskytte og bevare traditioner, i 2010 en guldmedalje til »Nijolės Šakočienės šakotis« på den internationale messe AgroBalt, i 2010 kåring af en »Nijolės Šakočienės šakotis«-bager til bedste håndværksbager på Kaziukas-messen 2010, og i 2011 kåring af hende som årets bedste traditionelle håndværker af landbrugsministeriet, i 2012 kåring af en bager til »mester i traditionelle håndværk« af landbrugsministeriet, i 2012 diplom for »Bedste håndværker på Jogaila-messen 2012« (Polen) i kategorien »Bedste regionale ret og fremme af regionale kulinariske traditioner«, i 2012 diplom for »Videreførelse, opretholdelse og fremme af autentiske lokale traditioner i Litauens kulinariske arv« ved en konkurrence afholdt af den statslige fond for den kulinariske arv, i 2014 et takkebrev fra landbrugsministeriet for fremme af den nationale arv gennem tilberedningen af den traditionelle litauiske šakotis, i 2014 en medalje til »Nijolės Šakočienės šakotis« ved udstillingen »Made in Lithuania 2014« og i 2017 et diplom fra Klaipėdas etnokulturelle center »for fremstilling af en autentisk šakotis og fremme af traditioner«.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

http://zum.lrv.lt/nijoles-sakocienes-sakotis-paraiska-su-produkto-specifikacija.

(1) EUT L 343 af 14.12.2012, s. 1.